钦定古今图书集成/明伦汇编/闺媛典/第312卷 > 皇清四十五 > 史洽妻王氏
## 钦定古今图书集成/明伦汇编/闺媛典/第312卷 > 皇清四十五 > 史洽妻王氏

按《苏州府志》：“王氏，长洲人。生而婉顺，父母怜爱之。许字史洽。翁为贫诸生，不能娶媳，洽因赘焉。王虽依父母居，而事翁及继姑，必竭心力。甫二年，翁殁，王脱簪珥，具棺殓，擗踊哀毁。每遇节忌，哭祭如礼，戚里咸称其孝。翁有遗逋，纷然交责，王以针黹所积，渐次相偿，未尝上遗继姑之忧。无何，姑信谗，仇视洽，洽每叹曰：‘为人子而不得乎亲，奚以生’？” 为王事姑益谨，冀得少解。而洽郁郁不少安，计无复之，竟目溺于馆舍井中。王闻变奔哭，绝而复苏。洽之从父某虑王必为己累，倥偬中遽议改嫁。王抢地呼天，欲碎首阶下。议者辟易。父母泣慰曰：“汝无子而从死，则汝夫为馁鬼矣。若立嗣以延宗祧，不逾于身殉乎！” 因议立族子勇为。于。年六岁，鞠育教诲逾于己出。继姑甘旨无缺，而自食粗粝，姑亦为之感动。而王念其夫，每对食辄哽咽不下。一日，孤欲授经，因出洽所存败簏，检遗书。王见书号恸，伏簏不能起。父母急迎医视之，医曰：“肠已断，宁有生理？” 水浆不入口，数日而死。年三十四，时康熙二十六年十二月也。